ועדת הכספים, כנסת 15, פרוטוקול מספר 4, 1999-07-14 14:30

חברי הוועדה: משה גפני נסים דהן אבשלום וילן יצחק וקנין סאלח טריף אמנון כהן מקסים לוי יעקב ליצמן רחמים מלול מאיר פרוש יוסף יצחק פריצקי ויצמן שירי שלום שמחון

מוזזמנים: אריה האן - מזכיר הכנסת

אברהם בורג: רבותי חברי הכנסת, אני מתכבד לפתוח את הישיבה.

אברהם בורג: זאת הוועדה עם ה"עסיס" הגדול ביותר בכנסת.

אברהם בורג: חברי כנסת ששירתו בוועדה במהלך התקופה, יודעים שזאת הוועדה המשיקה ביותר לרשות המבצעת יותר מכל ועדות הכנסת.

אברהם בורג: יש לה יכולת מניעה וגם יכולת עשייה בתחומים מסוימים.

אברהם בורג: לכן, הוועדה הזאת אטרקטיבית, היא בעלת חשיבות גדולה, חברי הכנסת רוצים להיות חברים בה, וניתן להשפיע בה.

אברהם בורג: הייתי חבר בוועדת הכספים במשך שנתיים, כמעט לא פתחתי את הפה, אבל שמעתי הרבה מאוד דברים.

אברהם בורג: הוועדה הזאת היא ועדה חשובה בצורה בלתי רגילה, לא רק משום ההשפעה המוניטרית העצומה שלה, אלא משום שכאשר מסתכלים על הכנסת ועל איכויותיה ועל הכבוד לשלטון, לחוק, על היחסים שתמיד חושדים בכולנו המפוקפקים שבין פוליטיקה לכסף, מסתכלים על הוועדה הזאת.

אברהם בורג: המבט על הוועדה הזאת לרוב הוא חלון ראווה של הכנסת כולה.

אברהם בורג: לכן, בכל ההקשר הזה, יש לי תחושה גדולה מאוד של כבוד ושל שמחה להציע בפניכם ולהמליץ בפניכם כיושב ראש הכנסת על מועמדותו של חברי, אלי גולדשמידט, להיות יושב ראש ועדת הכספים.

אברהם בורג: יש לי יעד.

אברהם בורג: אני לא יודע אם יש לי חלק בבחירתו של אלי גולדשמידט לכנסת, אבל היה לי חשוב מאוד, שאלי גולדשמידט יהיה חבר כנסת, עבדתי ועמלתי למען זה ואני מאוד שמח על כך.

אברהם בורג: יש לי שלוש שמחות בכנסת הזאת לגבי חבר הכנסת אלי גולדשמידט.

אברהם בורג: שמחה אחת שהוא נבחר לכנסת, השנייה שהוא לא נהיה שר ונשאר בכנסת, והשלישית - שהוא לא התמודד מולי.

אברהם בורג: אני חושב שמכל הגלריה של הקואליציה, אין מתאים יותר מחבר הכנסת אלי גולדשמידט כיושב ראש הוועדה הזאת, גם בנועם ההליכות, גם בעומק למידתו את הדברים, גם ביכולת לגשר על פני מים סוערים.

אברהם בורג: אין אדם יותר מתאים ממנו לוועדה סוערת ונמרצת מאשר הוועדה הזאת.

אברהם בורג: במידה והמלצתי אכן תתקבל על ידי חברי הוועדה, אני מאחל לאלי גולדשמידט, שיזכה להיות יושב ראש כטובים שביושבי הראש שכיהנו כאן.

אברהם בורג: אני גם מאחל לו, שכדוגמתם של חלק מיושבי הראש שכיהנו בוועדה הזאת, הוועדה הזאת תהיה בעבורך קרש קפיצה לתפקידים כלכליים גדולים יותר וחשובים יותר במערכת הממלכתית של מדינת ישראל.

אברהם בורג: רבותי חברי הכנסת, כיושב ראש הכנסת, אני מתכבד להציע בפניכם את המלצתי על מועמדותו של חבר הכנסת אלי גולדשמידט להיות יושב ראש ועדת הכספים של הכנסת החמש עשרה.

אברהם בורג: מי בעד ירים את ידו.

אברהם בורג: הצבעה בעד מועמדתו של חבר הכנסת אלי גולדשמידט להיות יו"ר ועדת הכספים - רוב נגד - אין נמנעים - אין מועמדותו של חבר הכנסת אלי גולדשמידט לכהן כיו"ר ועדת הכספים, נתקבלה.

אברהם בורג: אני מברך את חבר הכנסת אלי גולדשמידט.

אברהם בורג: אדוני היושב ראש, בבקשה.

אלי גולדשמידט: אני מודה לכם על האמון, אני גם חושב שהאמון ניתן בי לא רק על בסיס ההסכם הקואליציוני.

אלי גולדשמידט: אני יודע מחברים רבים פה, שהם נותנים קרדיט ואשראי מאוד גדולים לעבודתי כאן כיושב ראש הוועדה ועל כן המשימה שמוטלת עלי היא מאוד כבדה.

אלי גולדשמידט: אנחנו נתחיל לעבוד בצורה מסודרת החל מהשבוע הבא.

אלי גולדשמידט: כבר ביום שני יופיע בוועדה שר האוצר והוא יציג את עיקרי הדברים בפני הוועדה.

אלי גולדשמידט: בשתי מילים אני רוצה לומר לכם מהי תפיסתי לגבי צורת עבודת הוועדה.

אלי גולדשמידט: אני לא רוצה להצהיר הצהרות מרחיקות לכת, אבל אני חושב שהוועדה איננה כלי להעברות תקציביות.

אלי גולדשמידט: אני לא רואה אותה ככזו.

אלי גולדשמידט: העברות תקציביות הן חלק מפעולת הוועדה הזאת, זאת פעולה לגיטימית, הממשלה לא יכולה לבצע העברות ללא אישור הוועדה.

אלי גולדשמידט: אני באמת מתכוון - אשמח אם תוכלו לסייע בידי - להפוך את הוועדה במה לליבון הבעיות הכלכליות/ חברתיות האמיתיות של מדינת ישראל.

אלי גולדשמידט: בענין הזה, בלי הבדל סקטור, גוף כזה או אחר, אני חושב שאם אנחנו נעשה את העבודה בצורה מעמיקה, אני משוכנע שהוועדה הזאת תוכל להפוך להיות אחד מהצירים הכלכליים המרכזיים במשק הישראלי.

אלי גולדשמידט: מטבע הדברים יש לנו נחיתות מסוימת כלפי הרשות המבצעת.

אלי גולדשמידט: משרד האוצר משופר בעזרה, בפקידות - אגב, פקידות מצוינת - עם יכולת רבה מאוד, יועצים רבים, יועצים כלכליים, יועצים משפטיים, אנחנו עניים מאוד במובן הזה.

אלי גולדשמידט: זה מטיל עלינו משימה הרבה יותר קשה.

אלי גולדשמידט: גם חבר כנסת שצריך להתכונן לדיונים מבקש ללמוד את החומר לפני כן.

אלי גולדשמידט: אם יורשה לי להגיד שבחו של אדם בפניו, כיושב ראש ועדת כלכלה הכרתי את חבר הכנסת נסים דהן, שכל חומר שהיה בפני הוועדה הוא ידע אותו יותר טוב מאלה שהציגו את החומר.

אלי גולדשמידט: הוא למד בבית את החומר בצורה מאוד יסודית.

אלי גולדשמידט: על ידי כך יכולנו לתת "קונטרה" אמיתית, ולא "קונטרה" בשביל להכעיס אלא באמת לעמוד מול אנשים שמציגים נושא ולהוכיח בקיאות בנושא ולהתמודד התמודדות ענינית על הנושא.

אלי גולדשמידט: אני מאוד מקווה שכך אנחנו ננהג.

אלי גולדשמידט: אני רוצה לומר דבר אחד נוסף.

אלי גולדשמידט: אני מצר על כך שחברי הליכוד לא נמצאים כאן היום במסגרת ההחרמה שהם עושים על כל תהליך בחירת הוועדות בכנסת.

אלי גולדשמידט: אני חושב שזה מיותר, אני מכיר פחות או יותר מה היה בנבחי המשא ומתן, ולדעתי הצעד קיצוני מאוד.

אלי גולדשמידט: חוויתי בוועדה הזאת הרבה מאוד ימים של התנגחויות מאוד קשות בין אנשים.

אלי גולדשמידט: אנחנו פה מתמודדים על סדרי עדיפויות בחברה הישראלית והרבה פעמים יש מתח, יש כעסים ויש צעקות.

אלי גולדשמידט: אני מאוד מקווה שנוכל לקיים את הדיונים ברוח טובה, בהבנה, מתוך רצון אמיתי של כל אחד מאתנו להמשיך.

אלי גולדשמידט: כוונתי - וזה חידוש מסויים בחיי ועדת הכספים - לפתוח אותה הרבה יותר לתקשורת, לא משום שאני חושב שאנחנו צריכים להצטלם, אלא משום שאני חושב שמה שקורה בוועדה הזאת צריך להיות ידוע לכל אזרח ואזרח בצורה שקופה מאוד.

אלי גולדשמידט: אבל, אם אראה שהתהליך של פתיחת הוועדה לתקשורת ילווה בתופעות של התנגחויות מכוערות בתוכה, אני אצטרך להפסיק זאת.

אלי גולדשמידט: אני מבקש שתתנו לי צ'אנס בענין הזה.

אלי גולדשמידט: אני חושב שזה גם טוב לכם, כל אחד יביע את עמדתו כפי שהוא מציג אותה ואני בהחלט חושב, שאין שום סיבה, שעתונאים ואנשים שמסקרים את החיים הכלכליים במדינת ישראל לא ישמעו את הדברים שיש לכל אחד מכם להגיד ולהעביר באמצעות התקשורת לציבור שלו את הדברים.

אלי גולדשמידט: אני מקווה לשיתוף פעולה מלא.

אלי גולדשמידט: אם יש כמה חברים שרוצים לומר משהו, אשמח.

אלי גולדשמידט: חבר הכנסת פרוש, אדוני סגן השר לשעבר, בבקשה.

מאיר פרוש: ראשית, אני רוצה לברך אותך על הבחירה, היא היתה בחירה פה אחד, ואני בטוח שאם התחלנו ביחד, יש לנו הזדמנות לעבוד במשותף.

מאיר פרוש: צריך רק לקוות שאחד יוכל להאזין לשני כדי שנוכל לעשות את העבודה בצורה משותפת.

מאיר פרוש: אני חושב שבהזדמנות חגיגית זאת, אנחנו צריכים לומר מילה טובה ליושב ראש היוצא.

מאיר פרוש: מאחר ואנחנו לא משופעים בתקציבים, אני לא יודע באם יש את הכלים לערוך מסיבות או השקת כוסית ליושב ראש היוצא, אבל יש יושב ראש יוצא לוועדת הכספים שעשה את העבודה בצורה מכובדת ונאותה ומן הראוי שגם נכבד אותו.

אלי גולדשמידט: אני חושב שנעשה זאת בישיבה הקרובה, אפילו בנוכחות שר האוצר.

מאיר פרוש: לשיקולך, אתה היושב ראש.

מאיר פרוש: ברצוני להוסיף משפט, אני מאוד מסופק באם אנחנו מסוגלים לשנות סדרי עדיפויות.

מאיר פרוש: מה שקורה, התקציבים מגיעים לכנסת רק לאחר החלטות הממשלה.

מאיר פרוש: קשה לי מאוד לראות את ועדת הכספים מסוגלת לקבל את מה שמשרד האוצר מחליט.

מאיר פרוש: בשלב זה אני מסתפק במה שאמרתי, ושוב ברכות.

יצחק וקנין: אדוני היושב ראש, אני רוצה לאחל לך הצלחה בתפקיד.

יצחק וקנין: אני מכיר אותך כיושב ראש ועדת הכלכלה, אני חושב שהצלחת לנווט את הוועדה בצורה הטובה ביותר, אני בטוח שגם בוועדת הכספים תעשה את התפקיד על הצד הטוב ביותר.

יצחק וקנין: אני בטוח שתצליח לעשות זאת עם נועם ההליכות שלך.

יצחק וקנין: יחד נסייע לך למלא את התפקיד על כל קשייו.

יצחק וקנין: אני מסכים עם דבריו של הרב פרוש, אני לא יודע כמה נוכל לשנות את סדרי העדיפויות, מי שמכיר את הנושא התקציבי במדינת ישראל יודע, שהכל מגיע מוגמר ממשרד האוצר ואנחנו אלה שצריכים לבצע אולי שינויים קטנים אבל לא את אותם השינויים הגדולים, שאני חושב שאפשר לעשות אותם אם הוועדה תיכנס לעומקם של דברים.

ויצמן שירי: יש לי את העונג להיות נוכח בישיבה זאת ולברך אותך.

ויצמן שירי: אני מכיר את חבר הכנסת אלי גולדשמידט יותר מהפן הפוליטי-חברי.

ויצמן שירי: זכינו ליושב ראש רגיש מאוד שינסה להתחשב בצרכים.

ויצמן שירי: אם ועדת הכספים על כל חבריה והיושב ראש שלה ידעו לאחד כוחות, אני חושב שגם הממשלה תדע להתאים את עצמה לאותה ועדה כי המחוקק נתן לוועדה הזאת את הסמכות לכך.

ויצמן שירי: מכיוון שזכינו לכך שאלי גולדשמידט יוביל את הוועדה הזאת, הוועדה הזאת תהיה הדומיננטית ביותר וזה יהיה לטובת עם ישראל.

ויצמן שירי: בהצלחה.

שלום שמחון: אני רוצה לברך את חבר הכנסת אלי גולדשמידט על הבחירה, אני חושב שזאת הבחירה הטובה ביותר שיכולה להיות למרות שצפיתי אותה הרבה קודם.

שלום שמחון: אני משוכנע שתהיה אחד מיושבי ראש הוועדות בכנסת הטוב ביותר.

שלום שמחון: אני מקבל את דבריו של חבר הכנסת פרוש, שצריך להיפרד בדרך נאותה מחבר הכנסת רביץ.

שלום שמחון: בסופו של דבר, מי שייקבע את מעמדה של ועדת הכספים כוועדה החשובה בכנסת הינו היושב ראש.

שלום שמחון: אני לא מדבר על כסף או על העברות תקציביות, זה פחות מענין אותי.

שלום שמחון: הוועדה הזאת צריכה להביא לדיון נושאים חשובים שיעמדו על סדר היום ולא לרדוף אחר הנושאים.

שלום שמחון: זה החלק שתלוי בעיקר ביושב ראש הוועדה.

שלום שמחון: אני חושב שאנחנו חייבים להיות ועדה יוזמת, לומדת, חושבת, ועדה שמצליחה להגיע לכל מגזר במשק הישראלי.

שלום שמחון: ברצוני להוסיף משפט נוסף בהקשר למעמדה של ועדת הכספים ביחס לעבודת המשרדים ובפרט לעבודת משרד האוצר.

שלום שמחון: ככל שתדע להוביל את הדברים כבר מן ההתחלה בעבודת הוועדה ובחלוקת האחריות בתוך חברי הוועדה, זה בסופו של דבר מה שיטביע את החותם.

שלום שמחון: אין לאף נבחר ציבור כוונה להיות נגרר אחר פקיד כזה או אחר.

שלום שמחון: יש חשיבות שכל בעלי התפקידים החשובים במשרד האוצר ובמשרדים האחרים יקחו בחשבון את הדברים הללו.

שלום שמחון: אני רוצה להציע לך: יש חשיבות שנתכנס, למשל, באותו סגנון של הכנס בקיסריה על מנת ללמוד את המשק הישראלי.

שלום שמחון: אני מאחל לך בהצלחה, אני מוכן לסייע בכל צורה שהיא, גם כדי שתצליח וגם כדי שהמשק הישראלי יוכל להסתייע בחברי ועדת הכספים כדי לעלות על המסלול הנכון שהוא צריך לעלות עליו.

אלי גולדשמידט: רבותי, אני מאחל לעצמנו שהברכות שלכם יתגשמו ושתהנו מהשירות בוועדת הכספים.

אלי גולדשמידט: ישיבת ועדת הכספים הראשונה תתקיים ביום שני בשעה עשר בהשתתפות שר האוצר.

אלי גולדשמידט: תודה רבה, הישיבה נעולה.